ଛାତ୍ରଙ୍କୁ ପରୀକ୍ଷା ପାଇଁ ଆଡ୍ମିଟ୍ କାର୍ଡ ନଦେଇ ଅକଳରେ ପ୍ରଧାନଶିକ୍ଷକ, ଦେଖନ୍ତୁ ଭିଡିଓ...\nSat, Nov 02 | 9:33 p.m.\nଭୁବନେଶ୍ୱରଃ ଆଡମିଟ କାର୍ଡ ନ ପାଇ ମାଟ୍ରିକ ପରୀକ୍ଷାରୁ ବଞ୍ଚିତ ଜଣେ ଦଳିତ ଛାତ୍ରକୁ 30 ହଜାର ଟଙ୍କାର କ୍ଷତିପୂରଣ ଦେବେ ରାଜ୍ୟ ସରକାର । ସମ୍ପୃକ୍ତ ଛାତ୍ରକୁ କ୍ଷତିପୂରଣ ଦେବାକୁ ରାଜ୍ୟ ସରକାରଙ୍କୁ ନିର୍ଦ୍ଦେଶ ଦେଇଛନ୍ତି ରାଜ୍ୟ ମାନବ ଅଧିକାର ଆୟୋଗ । କ୍ଷତିପୂରଣ ରାଶି ସମ୍ପୃକ୍ତ ବିଦ୍ୟାଳୟର ପ୍ରଧାନ ଶିକ୍ଷକଙ୍କଠାରୁ ଆଦାୟ କରି ଉକ୍ତ ଛାତ୍ରଙ୍କୁ ଦୁଇ ମାସ ମଧ୍ୟରେ ଦେବା ପାଇଁ ସ୍କୁଲ ଓ ଗଣଶିକ୍ଷା ବିଭାଗକୁ ନିର୍ଦ୍ଦେଶ ଦେଇଛନ୍ତି ରାଜ୍ୟ ମାନବ ଅଧିକାର ଆୟୋଗ ।\nଅନୁଗୁଳ ଜିଲା ପାଲଲହଡା ମହତାବ ହାଇସ୍କୁଲର ଦଶମ ଶ୍ରେଣୀର ଜଣେ ଦଳିତ ଛାତ୍ର ଟଙ୍କା ପଇଠ କରିନଥିଲେ ବୋଲି ତାଙ୍କୁ ଆଡମିଟ କାର୍ଡ ଦିଆଯାଇନଥିଲା ବୋଲି ଅଭିଯୋଗ ହୋଇଥିଲା । ଏନେଇ ମାନବାଧିକାର କର୍ମୀ ବିଶ୍ୱପ୍ରିୟ କାନୁନଗୋ ଓ ବିଜୟ କୁମାର ପଣ୍ଡା 28 ଫେବୃଆରି 2015ରେ ରାଜ୍ୟ ମାନବଧିକାର ଆୟୋଗଙ୍କ ନିକଟରେ ଅଭିଯୋଗ କରିଥିଲେ ।\nଅନ୍ୟପଟେ ଏହି ଅଭିଯୋଗକୁ ସମ୍ପୃକ୍ତ ଜିଲାପାଳ ଓ ପ୍ରଧାନଶିକ୍ଷକ ଖଣ୍ଡନ କରିବା ସହ ଛାତ୍ର ଜଣକ କାର୍ଡ ନେବାକୁ ଆସିନଥିଲେ ବୋଲି ଯୁକ୍ତି ବାଢ଼ିଥିଲେ । ଯଦିଓ ସ୍କୁଲରେ ଅନୁପସ୍ଥିତ ରହୁଥିଲେ ଉକ୍ତ ଛାତ୍ର ତା ହେଲେ ସ୍କୁଲ କର୍ତୃପକ୍ଷ କାହିଁକି ପାଳନ କରୁନଥିଲେ ସ୍କୁଲ ଓ ଗଣଶିକ୍ଷା ବିଭାଗ ତରଫରୁ 2014ରେ ଜାରି କରାଯାଇଥିବା ଗାଇଡ ଲାଇନ ? ଗାଇଡଲାଇନ ଅନୁଯାୟୀ, ଯଦି କୌଣସି ପିଲା ଲଗାତାର7ଦିନରୁ ଉର୍ଦ୍ଧ୍ୱ ସ୍କୁଲରେ ଅନୁପସ୍ଥିତ ରୁହନ୍ତି, ତା ହେଲେ ଶ୍ରେଣୀ ଶିକ୍ଷକ ସମ୍ପୃକ୍ତ ପିଲାଙ୍କ ଘରକୁ ଯାଇ ଅଭିଭାବକଙ୍କ ସହ ଆଲୋଚନା କରି ପିଲାକୁ ସ୍କୁଲ ଆସିବାକୁ ପରାମର୍ଶ ଦେବେ ।\nଯଦି କୌଣସି ପିଲା ଲଗାତାର 10 ଦିନରୁ ଉର୍ଦ୍ଧ୍ୱ ସ୍କୁଲରେ ଅନୁପସ୍ଥିତ ରୁହନ୍ତି, ତା ହେଲେ ପ୍ରଧାନଶିକ୍ଷକ/ଶିକ୍ଷୟତ୍ରୀ ସମ୍ପୃକ୍ତ ପିଲାଙ୍କ ଘରକୁ ଯାଇ ଅଭିଭାବକଙ୍କ ସହ ଆଲୋଚନା କରି ପିଲାକୁ ସ୍କୁଲ ଆସିବାକୁ ପରାମର୍ଶ ଦେବେ ।\nଯଦି କୌଣସି ପିଲା ଲଗାତାର 15 ଦିନରୁ ଉର୍ଦ୍ଧ୍ୱ ସ୍କୁଲରେ ଅନୁପସ୍ଥିତ ରୁହନ୍ତି, ତା ହେଲେ ସେହି ଅଞ୍ଚଳର ଏସଏମଡିସି/ପିଆରଆଇ ସମ୍ପୃକ୍ତ ପିଲାଙ୍କ ଘରକୁ ଯାଇ ଅଭିଭାବକଙ୍କ ସହ ଆଲୋଚନା କରି ପିଲାକୁ ସ୍କୁଲ ଆସିବାକୁ ପରାମର୍ଶ ଦେବେ ।\nଏସଏମଡିସି/ପିଆରଆଇଙ୍କ ପରାମର୍ଶର3ଦିନ ପରେ ଯଦି ପିଲା ସ୍କୁଲ ନ ଆସନ୍ତି, ତା ହେଲେ ବ୍ଲକ ଶିକ୍ଷା ଅଧିକାରୀ/ଏବିଇଓ ସମ୍ପୃକ୍ତ ପିଲାଙ୍କ ଅଭିଭାବକମାନଙ୍କ ସହ ଆଲୋଚନା ସ୍କୁଲ ଆସିବା ପାଇଁ ପରାମର୍ଶ ଦେବେ ।\nଯଦି କୌଣସି ପିଲା ଲଗାତାର 30 ଦିନରୁ ଉର୍ଦ୍ଧ୍ୱ ସ୍କୁଲରେ ଅନୁପସ୍ଥିତ ରୁହନ୍ତି, ତା ହେଲେ ସମ୍ପୃକ୍ତ ପିଲା ସ୍କୁଲରୁ ଡ୍ରପଆଉଟ ହେଇଯାଇଛନ୍ତି ବୋଲି ଭାବିବାକୁ ପଡିବ ।\nତେବେ ଏଠି ଗାଇଡଲାଇନର ସଠିକ ପାଳନ ହୋଇନଥିବା କାରଣରୁ ରାଜ୍ୟ ସରକାରଙ୍କୁ ତଣ୍ଡ ଗଣିବାକୁ ପଡୁଛି । ଖାଲି ଏତିକି ନୁହେଁ ଏହି ଗାଇଡଲାଇନକୁ ପାଳନ କରିବା ପାଇଁ ଯଥେଷ୍ଟ ମାତ୍ରାରେ ସ୍କୁଲରେ ନାହାଁନ୍ତି ଶିକ୍ଷକ ଓ କର୍ମଚାରୀ ।\nଏଇଟା ପ୍ରଥମ ଘଟଣା ନୁହେଁ । ରାଜ୍ୟର ବିଭିନ୍ନ ସରକାରୀ ସ୍କୁଲରେ ଏହି ଗାଇଡଲାଇନକୁ ପାଳନ କରାଯାଉନାହିଁ । ଏହି ମାମଲାକୁ ସରକାର କାହିଁକି ଗୁରୁତର ସହ ନେଉନାହାଁନ୍ତି ବୋଲି ସାଧାରଣରେ ପ୍ରଶ୍ନ ଉଠିଲାଣି । ଏବେ ବି ରାଜ୍ୟର ଅନେକ ସ୍କୁଲରେ ମାଳମାଳ ହୋଇ ଖାଲି ପଡିଛି ଶିକ୍ଷକଙ୍କ ପଦ । ତେବେ ଏହା ପ୍ରତି ସରକାର କେତେ ଗମ୍ଭୀର ତାହା ଜଳ ଜଳ ହୋଇ ଦିଶୁଛି ।
